'Polisiemanne' beroof glo taxi-bestuurder | Maroela Media
'n Man wat as bestuurder vir 'n "e-hailing"-taxidiens werk is Maandag op die R102 tussen Verulam en Tongaat in KwaZulu-Natal deur vier mans beroof. Dié mans het hulle glo voorgedoen as polisiebeamptes.
Volgens Prem Balram, woordvoerder van Reaction Unit South Africa (Rusa), het die sogenaamde polisiebeamptes die bestuurder in sy blou Renault Triber glo van die pad laat aftrek.
"'n Man het langs die pad gestaan en beduie dat die bestuurder moet aftrek. Daar was twee mans wat langs 'n ongemerkte wit Volkswagen Polo-sedan gestaan het. 'n Derde man het in die voertuig gesit," sê Balram.
"Die man het gedink hulle is polisiemanne en het afgetrek. Nie een van hulle het egter 'n uniform aangehad nie."
Die mans het glo die bestuurder se motor genader en hom uitgevra oor sy beroep as bestuurder van 'n e-hailing-taxidiens. Hy het dit aanvanklik ontken toe een van die mans aan die passasierskant geklim en 'n vuurwapen uitgeruk het.
"Die mans het die bestuurder se selfoon glo oopgemaak en het na die toepassings op sy foon gekyk. Toe hulle vasstel dat hy 'n bestuurder van 'n e-hailing-taxidiens is, het hulle geëis dat hy kontant oorhandig. Die slagoffer het gedoen wat hulle vra.
"Die mans wou sy voertuig ook neem, maar die brandstof was glo te min."
Die bestuurder kon daarin slaag om 'n paniekknoppie wat aan Tracker gekoppel is te aktiveer. Rusa het om 16:12 'n oproep van Tracker gekry om te gaan kyk wat aangaan.
"By Rusa-beamptes se aankoms op die toneel het hulle die motor en bestuurder daar aangetref. Hy het die beamptes ingelig dat die verdagtes in 'n Volkswagen Polo gevlug het. Hy was in 'n toestand van skok, maar verder ongedeerd."
'n Kriminele saak is aanhangig gemaak by die Tongaat-polisie. Maroela Media het navraag aan die polisie gerig, maar wag nog op terugvoer.